Jelaskan Tarèh dari Prang Uhud dalam bahasa aceh

Teuntra Muslimin lam prang nyoë meujumeulah 700 droë nyang geupimpin lé Rasulullah, salang teuntra Musyrikin Makkah na 3.000 droë, jitamong lam kawan nyan 1.000 droë Quraisy ngon 2.000 Habsyi ngon Kinanah nyang jipimpin lé Harits bin Abdul Manaat, meutamah lom 100 droë dari Bani Tsaqif. Na jiba cit lé Musyrikin 3.000 unta ngon 200 guda seureuta 700 boh bajèe beusoë. Tungkat panglima musyrikin lam prang nyan nakeuh bak jaroë Abu Sufyan bin Harb ngon jibantu lé Khalid bin Walid dari Bani Kinanah seureuta teuntra meuguda jibantu lé Sabri bin Abu Jahal.

Lam prang nyoë yôh phôn bicah ka kèng keuëng dum teuntra Musyrikin, meuhat hana trép lheuëh nyan meubalék meunang sampoë rab talô ureuëng Muslimin. Punca jeuët keu kacho teuntra Muslimin nakeuh seubab geutrôn teuntra meupanah nyang bak phôn ka paih geumeudong bak saboh bukét nyang that meusaneut keu peutheun droë nibak jiseurang lé Musyrikin. Lam keujadian nyan sampoë na padu-padum droë teuntra Quraisy nyang trôh ka toë ngon Rasulullah SAW. Awak Quraisy nyan watèe nyan ka hasé jikeuneuk poh Rasulullah SAW, sampoë droëneuhnyan keunong seunjata Quraisy bak muka neuh. Ban ka keunong droëneuhnyan laju jimeurayeuë awak Musyrikin, jisôrak awaknyan jipeugah Nabi ka hasé jipoh, bahthat pih meunan geubantah lé ureuëng Muslimin nyang nakeuh Nabi Muhammad SAW seulamat. Meunan geuthèe lé Muslimin Nabi Muhammad hana meuninggai lom laju geu meuprang sampoë kawôm Musyrikin nyan asé geutiyeuëp dari da'irah Uhud bak uroë nyan.